KIRJALLINEN KYSYMYS E-3368/02 esittäjä(t): Olivier Dupuis (NI) komissiolle. Laosille myönnetyn avun luonne.



Virallinen lehti nro 242 E , 09/10/2003 s. 0055 - 0056



KIRJALLINEN KYSYMYS E-3368/02 esittäjä(t): Olivier Dupuis (NI) komissiolle (27. marraskuuta 2002) Aihe: Laosille myönnetyn avun luonne Komissio myönsi hiljattain Laosin demokraattiselle kansantasavallalle 730 000 euroa humanitaarista apua, joka oli tarkoitettu apua tarvitseville karkotetuille sekä mahdollisille väestösiirtojen uhreille (vesi- ja viemäriverkostojen parantaminen, teiden rakentaminen, hygieniatarvikkeiden jako ja tiedotus miinoista). Yksi tavoitteista on mahdollistaa etnisille vähemmistöille elinkelpoinen toimeentulo heidän uusilla asuinseuduillaan. Eikö komissio katso, että kyseiset projektit täyttävät kaikki yhteistyöprojektien tuntomerkit ja että kyseisen avun myöntäminen humanitaarisena apuna vaivihkaa vain vahvistaa Laosin hallitsevan luokan loismaista (ja epädemokraatista) asemaa? Onko komissio tietoinen, että Laosin viranomaisten 80-luvun lopussa hitaasti käynnistämien talousuudistusten epäonnistuminen, mikä johtuu pitkälti poliittisten uudistusten puutteesta, on johtanut siihen, että Vientianen hallitus on kehittänyt todellisen kansainvälisen avun kerjäämispolitiikan? Onko komissio tietoinen, että se avokätisyys (ja sokeus), jolla unioni ja lukuisat jäsenmaat reagoivat tähän politiikkaan, vain pahentaa Laosin kansan tilannetta ja siirtää maan demokratisoitumista tuonnemmaksi? Poul Nielsonin komission puolesta antama vastaus (20. tammikuuta 2003) Humanitaarisesta avusta 20. kesäkuuta 1996 annetun neuvoston asetuksen (EY) N:o 1257/96(1) mukaan komissio myöntää apua hädänalaiselle väestölle, jolla on oikeus kansainväliseen humanitaariseen apuun, jos maan omat viranomaiset eivät pysty auttamaan väestöä tehokkaasti. Tämä pätee niihin väestönosiin, jotka ovat edunsaajina päätöksen ECHO/LAO/210/2002/02000 perusteella rahoitettavissa hankkeissa. Näitä hankkeita toteuttavat käytännössä Euroopan yhteisön humanitaarisen avun toimiston (ECHO) yhteistyökumppaneita olevat kansalaisjärjestöt ja YK:n alaiset järjestöt, eikä apu ole missään tapauksessa rahoitustukea Laosin hallitukselle. Kyse on toimista, joilla pyritään parantamaan Laosin huono-osaisimpien väestönosien erittäin vaikeita elinoloja, erityisesti etnisten vähemmistöjen, jotka ovat usein joutuneet pakkosiirron kohteeksi. Joidenkin edunsaajien osalta apu tarkoittaa juomaveden toimittamista ja hygienian parantamista; toisille taas tarjotaan mahdollisuus perusterveyspalveluihin ja koulutukseen tai parannetaan heidän elintarvikevarmuuttaan. Käynnissä on myös elintarvikevarmuutta koskevan hankkeen tueksi toteutettava kampanja, jolla pyritään lisäämään paikallisväestön tietoisuutta räjähtämättömistä taisteluvälineistä (UXO). Humanitaarista apua koskevat komission päätökset tehdään puolueettomasti ja ainoastaan tarpeiden sekä uhrien etujen mukaan. Humanitaarisen avun antajien läsnäolo Laosissa on jo sinänsä myönteinen ja rauhoittava tekijä paikallisviranomaisten ja väestön välisissä neuvotteluissa. Mitä tulee Laosin viranomaisten asenteeseen kansainvälistä apua kohtaan, komissio valvoo erityisesti, että sen kehitysyhteistyön osana annettavalla avulla voidaan vähentää tehokkaasti köyhyyttä, mutta se ei halua vapauttaa Laosin valtiota tälle kuuluvasta vastuusta. Tätä varten komissio on teettänyt arvion Laosin demokraattisen kansantasavallan taloudellisesta ja poliittisesta kehityksestä sekä yhteisön Laosille antaman avun luonteesta. Arvion tulokset ja suositukset on sisällytetty Laosia koskevaan maastrategiaan, joka hyväksyttiin vuonna 2002. On syytä muistaa, että Laos on Kaakkois-Aasian köyhin maa, jonka bruttokansantuote on vain 350 Yhdysvaltain dollaria henkeä kohti ja jossa 30 prosenttia väestöstä elää alle yhdellä dollarilla päivässä. Näin ollen komission ja jäsenvaltioiden kehitysyhteistyöohjelmissa keskitytään huono-osaisimpien väestönosien auttamiseen. Pääasialliset toiminta-alat ovat maaseudun kehittäminen, terveys ja peruskoulutus. Erityistä huomiota kiinnitetään myös ihmisoikeuksiin ja hyviin hallintotapoihin. Komissio jatkaa siis rakentavaa poliittista vuoropuhelua Laosin hallituksen kanssa, ja yhdistää siihen jatkuvan tuen maan väestölle yhteisön kehitysapuohjelmien välityksellä. Näillä ohjelmilla pyritään tukemaan ja vauhdittamaan maan demokratisoitumista. Lisäksi toteutetaan humanitaarisen avun ohjelmia, joilla autetaan kansainvälisten periaatteiden mukaisesti huono-osaisimpia väestönosia, jotka ovat joutuneet pakkosiirtojen kohteeksi. (1) EYVL L 163, 2.7.1996.